# REZOLUȚIE

# privind

# REPUBLICA MOLDOVA

1. Reamintind rezoluțiile anterioare privind Republica Moldova și procesul de reglementare transnistreană, adoptate pe parcursul altor Sesiuni Anuale ale Adunării Parlamentare a OSCE,
2. Recunoscând că Republica Moldova este una dintre țările cele mai afectate de consecințele războiului de agresiune neprovocat dus de Federația Rusă împotriva Ucrainei, care constituie o încălcare flagrantă a normelor și principiilor dreptului internațional, inclusiv o gravă încălcare a angajamentelor OSCE și a Cartei Națiunilor Unite (ONU),
3. Aclamând solidaritatea Republicii Moldova cu Ucraina și poporul ei în contextul războiului ilegal al Federației Ruse dus acolo, demonstrată prin primirea a sute de mii de cetățeni ucraineni care au tranzitat sau au găsit refugiu în Republica Moldova, în pofida resurselor sale materiale limitate și a amenințărilor curente de securitate și economice pe care le ridică Federația Rusă,
4. Apreciind angajamentul Republicii Moldova de a realiza reforme cuprinzătoare și extinse, în primul rând pentru consolidarea statului de drept, combaterea corupției și crearea unor instituții puternice și eficiente, și mulțumind instituțiilor OSCE pentru dezvoltarea asistenței personalizate în aceste vremuri de grea încercare,
5. Salutând acordarea de către Consiliul European din iunie 2022 a statutului de țară candidat Republicii Moldova, ceea ce reprezintă un pas important pentru viitorul țării,
6. Convinsă că reformele democratice continue, menite să sprijine statul de drept, drepturile și libertățile fundamentale ale omului și lupta cu corupția, pot contribui la realizarea acestui scop,
7. Recunoscând faptul că, conflictul din regiunea transnistreană a Republicii Moldova continuă să prezinte amenințări serioase în adresa securității și stabilității din zona OSCE, precum și reafirmând angajamentul Statelor Participante la OSCE de a ajunge la o soluție pașnică, cuprinzătoare și durabilă a acestui conflict, respectând pe deplin suveranitatea, independența și integritatea teritorială a Republicii Moldova în cadrul granițelor recunoscute internațional,
8. Accentuând importanța dezvoltării economice și aspectele pozitive care rezultă din aplicarea Acordului de Liber Schimb (DCFTA) încheiat între Republica Moldova și UE, incluzând regiunea transnistreană din 1 ianuarie 2016,
9. Subliniind importanța unui exemplu pozitiv al Unității Teritoriale Autonome Găgăuze în ceea ce privește dezvoltarea și coeziunea social-economică,

Adunarea Parlamentară a OSCE:

1. Accentuează importanța dialogului interparlamentar și a contribuțiilor parlamentare la soluționarea conflictelor prelungite din regiunea OSCE;
2. Subliniază că scopul principal al procesului de reglementare a conflictului transnistrean este de a obține soluționarea cuprinzătoare, pașnică și durabilă în baza suveranității și integrității teritoriale a Republicii Moldova în cadrul frontierelor sale recunoscute internațional, cu un statut special pentru regiunea transnistreană, asigurând totodată viabilitatea statului integrat;
3. Sprijină pe deplin munca excepțională depusă de Misiunea OSCE din Moldova în conformitate cu mandatul său, mai ales în contextul geopolitic actual, în special, activitățile de monitorizare ale Misiunii în Zona de Securitate și dincolo de aceasta având o importanță deosebită;
4. Menționează că negocierile “5+2” sunt suspendate drept urmare a războiului de agresiune al Federației Ruse împotriva Ucrainei și, în acest context, apreciază eforturile misiunii OSCE din Moldova menite să faciliteze, mai ales dialogul în formatul “1+1 format”, atât la nivel de negociatori-șefi, cât și al grupurilor de lucru sectoriale, cu scopul de a soluționa problemele care apar în interesul populației de pe ambele maluri ale Nistrului;
5. Face apel la Federația Rusă să reia retragerea trupelor sale militare și a depozitelor sale de muniții de pe teritoriul Republicii Moldova, în conformitate cu prevederile sale constituționale de neutralitate și în corespundere cu deciziile relevante ale Summitului OSCE din 1999 de la Istanbul, precum și cu Rezoluția 72/282 a Adunării Generale a ONU;
6. Salută disponibilitatea Misiunii OSCE în Moldova să contribuie la asigurarea transparenței înlăturării și distrugerii munițiilor, armamentului și echipamentului militar rusesc depozitat în regiunea transnistreană a Republicii Moldova;
7. Invită toți actorii relevanți să inițieze discuții politice cu scopul de a transforma operațiunea actuală de menținere a păcii din regiunea transnistreană într-o misiune civilă multilaterală sub un mandat internațional corespunzător care să reflecte adevăratele necesități de pe teren.